《考校同文馆戏赠子方兼呈文潜》
宋代·邓忠臣

五年坎壈哀南方，江湖魏阙两相忘。
洞萝岩桂搴孤芳，月潭风渚俦渔郎。
单阏孟夏草木长，望都楼观郁苍苍。
谁令焚芰辞楚狂，复来上君白玉堂。
黄门戟曜羽林枪，未央引籍班氐羌。
云屯锦缚马斯臧，大官日膳琼为粮。
追随威凤呜南冈，岂敢偃息复在床。
投铃归休下殿傍，卫士传诏来如骧。
馆阊阖外西城隍，书橐迫遽不及装。
吁俊上集要言声，得弓勿问何人亡。
赵璧既入秦城偿，颖脱喜见锥出囊。
同人于野不择乡，峨峨羽翮整颜行。
王闲玉勒皆骕骦，伯喈怀赎望金商。
魁梧奇伟值文房，家令数术应帝王。
三英粲粲日争光，我辄与之较雌黄。
芳菲满室兰生香，坐堂月久秋气凉。
将军思归歌抚觞，倚梧目送雁南翔。
想见葭菼水中央，洞庭河汉遥相望。
香枫叶老赤染霜，感慨少日七步章。
长安城西约郑庄，牵率不往有底忙。
人生可意乃吉祥，快马划过小苑墙。
入门烂醉银瓶浆，秦筝赵瑟喜高张。

作者简介：宋潭州长沙人，字谨思，号玉池先生。神宗熙宁三年进士。为大理丞，以献诗赋擢正字，迁考功郎。以坐元祐党废，出守彭门，改汝海，以宫祠罢归。有《玉池集》。